Arnfinn Clementsen

**Arnfinn Trygve Clementsen** (født 25. august 1953 i Skotselv) er norsk evangelist og pastor. Han var drivkraften for etableringen av Karismakirken i Stavanger hvor han var hovedpastor i nesten 30 år og leder for TV Karisma. Clementsen har skrevet en rekke bøker og holdt en rekke kampanjer og lederseminarer i Norge og utlandet. 

Arnfinn Clementsen vokste opp i Skotselv i Øvre Eiker kommune og ble som femtenåring, døpt og tillagt pinsemenigheten i Skotselv. Han avtjente siviltjenesten i Hokksund pinsemenighet.

Han begynte i fulltidstjeneste som predikant og bibellærer i 1975.  Mellom 1978 og 1980 var han pastor i en misjonsmenighet i Nordjylland i Danmark. Fra 1980 til 1981 var han en periode predikant i Tabernaklet Skien.

## Karisma Senter
Høsten 1981 flyttet familien Clementsen til Stavanger hvor han ble pastor i *pinsemenigheten Zion*. En stor gruppe av menigheten, med pastor Clementsen, ønsket en forandret virksomhet og menighetsstruktur. I 1988 ble menighetens statutter endret og navn på «den nye menigheten» ble Karisma Senter, samtidig sto et nytt og praktisk menighetsbygg ferdig. Foruten menigheten drives det grunnskole, bibelskole, lokalradio og nær-TV.

## Et forandret Norge
Clemetsen har tatt intiviativ til flere nasjonale og internasjonale bønneaksjoner. I 1995 reiste Clementsen rundt i alle norske fylker og besøkte 35 byer, med sin *Norgeskampanje – Et forandret Norge.*  Kampanjen hensikt var å inspirere til bønn og økt samfunnsansvar. Samtidig ble hans bok *Norge tilbake til Gud.*  spredt i 70&nbsp;000 eksemplar under kampanjen.

I 1997 og 2001 tok han, sammen med en rekke kristenledere, initiativet til landsomfattende bønnaksjoner foran stortingsvalgene. I 2003, under kommune- og fylkestingsvalget, tok Clementsen igjen initiativet til en lignende bønneaksjon.

En del av menigheten Karisma Senters misjonsarbeid er å holde kampanjer, pastor- og lederseminarer i utlandet. Seminaret, *Turn your nation to God*, har blitt holdt i Russland, Belarus, Romania, India, Estland, Serbia, Kasakhstan, Uganda. Clementsens bok *Turn your nation to God* er en internasjonal versjon av *Norge tilbake til Gud* og den er blitt utgitt på de nasjonale språk i forbindelse med seminarene.

Arnfinn Clementsen giftet seg i 1978 med Liss-Bente Clementsen som også var hans nære medarbeider og medpastor i Karismakirken.

## Bibliografi
Arnfinn Clementsen har skrevet flere bøker og bidratt med artikler i mange tidsskrift. Særlig kristen vekkelse og menighetsbygging har vært tema i Clementsens bøker. Her er de mest kjente titlene:
* 1995 – *Norge tilbake til Gud*. Opplag 70&nbsp;000 eksemplar.
* 1993 -  *Bygg menigheten hel og sterk* 
* 1994 -  *Vekkelse – fra visjon til virkelighet* 
* 1999 – *Slik har vi aldri gjort det før*. 
* 2001 – *Humanisme eller kristen tro* 
* 2007 - *Livet i endens tid*
* 2012 - *Jesus fortellinger*
* 2014 - *Tøffe tider* - selvbiografi

## Kilder
* www.clementsen.org - Arnfinn Clementsen
* www.karisma.no – Karisma Senter
* Nilsen, Oddvar. 1982. *Lys på stien*. Filadelfiaforlaget AS. side 31. ISBN 82-534-0599-5
* Sørensen, Sten. *Arnfinn Clementsen*. Korsets Seier, august 2003.

## Eksterne lenker
* www.karisma.no – Karisma Senter